## Vicente Martínez Mus anuncia la inversió de prop de cinc milions d’euros per a l’adequació d’infraestructures de prevenció d’incendis a El Toro i la comarca de l’Alt Palància

*** El conseller de Medi Ambient assenyala que “este municipi compta amb un ampli patrimoni natural, ja que el 86 % del seu terme és sòl forestal”
* La Generalitat reclamarà al Govern la creació d’una brigada de reforç d’incendis forestals a El Toro
* La brigada s’instal·laria en l’antiga base de telecomunicacions de l’OTAN, que ha sigut adquirida per l’Ajuntament**

La Generalitat invertirà prop de cinc milions d’euros en l’adequació d’infraestructures de prevenció d’incendis a El Toro i la comarca de l’Alt Palància.

Així ho ha avançat el conseller de Medi Ambient, Infraestructures i Territori, Vicente Martínez Mus, que ha visitat el municipi més muntanyenc de la província de Castelló, a on ha destacat que “El Toro compta amb un ampli patrimoni natural que cal protegir, ja que el 86 % del seu terme és sòl forestal”.

En este sentit, Martínez Mus ha anunciat que el seu departament invertirà en diferents projectes per a El Toro, com, per exemple, la construcció d’un depòsit d’aigua nou i el manteniment dels existents o el condicionament de les pistes forestals, que van resultar danyades per les inundacions del 29 d’octubre.

El conseller, que ha estat acompanyat per l’alcalde d’El Toro, José Arenes, ha assenyalat la importància que les muntanyes i les seues infraestructures “estiguen en condicions òptimes per a protegir l’entorn natural”, i ha indicat que l’objectiu és que, com més prompte millor, “totes les pistes forestals siguen transitables per als camions autobomba dels servicis d’extinció d’incendis”.

A més, el conseller ha remarcat que cal “preservar les activitats socioeconòmiques d’esta localitat, que compta amb nombroses explotacions agrícoles, ramaderes, indústria fustera, turisme de muntanya, així com producció de tòfona”.

**Base de l’OTAN**

D’altra banda, el conseller ha assegurat que la Generalitat reclamarà al Govern d’Espanya la creació d’una brigada de reforç d’incendis forestals, que se situaria en l’antiga base de telecomunicacions de l’OTAN a Abejuela (Terol), que ha sigut adquirida per l’Ajuntament d’El Toro.

En este sentit, com ha explicat Martínez Mus, “seria de gran ajuda la vigilància que oferiria la brigada de reforç d’incendis forestals, que se situen en punts estratègics i tenen capacitat d’intervenció ràpida, fonamental per a minimitzar qualsevol risc d’incendi”.

Actualment, només hi ha deu unitats d’esta classe a Espanya, s’instal·len en zones de risc alt d’incendis i d’elevada riquesa forestal. A més, estes brigades depenen del Govern central i s’activen amb la sol·licitud prèvia del Govern autonòmic.

El conseller ha recordat que “en l’última dècada s’han registrat 8 incendis forestals en el terme municipal, tots provocats per llamps, que han afectat 2,11 hectàrees. D’ací la importància d’una bona prevenció i vigilància de les muntanyes”.

Fecha: 25/04/2025